text: Efterlyst for voldtægt i Kolding
  18 januar 2011 kl. 14.41
  Politiet i Kolding efterlyser to mænd i forbindelse med en voldtægt lørdag morgen.
  Ofret er en pige på 16 år. Hun kom gående omkring klokken 5.30 i Naverstræde i Kolding, da hun blev passet op af to mænd. Den ene truede hende med en pistol, mens den anden voldtog hende.
  Den ene gerningsmand beskrives som 25 til 30 år, 170-175 centimeter høj og almindelig af bygning. Han er skaldet, har boksernæse og taler dansk med udenlandsk accent.
  Han havde en sort/grå trøje på og mørke bukser.
  Den anden er 25 til 35 år, 185 til 195 centimeter høj og karseklippet. Han har barberet et "Z" ind i siden af hovedet. 
  Han talte også dansk med udenlandsk accent, og han havde mørke bukser og en langærmet hvid trøje på, hvor der stod "Royal" på ryggen.
  
  